google/wiki40b huggingface dataset:
Eestimaa rüütelkonna arhiiv

Eestimaa rüütelkonna arhiiv (lühend ERÜA) oli Eestimaa rüütelkonna all olnud rüütelkonnaga seonduvaid dokumente hoidev arhiiv. 1920ndatel anti ERÜA üle Eesti Haridusministeeriumile.
Uus-Lõve hüdromeetriajaam

Uus-Lõve on hüdromeetriajaam Saare maakonnas Saaremaa vallas. Selle geograafilised koordinaadid on 58° 22′ 11″ N, 22° 49′ 44″ E.
Aastast 1933 mõõdetakse ja vaadeldakse Lõve jõel veetaset, veetemperatuuri, veetaimestikku, jääolusid, vooluhulka, jõe laiust ja sügavust, voolu kiirust ning jõe ristprofiili.
Aastast 1957 mõõdetakse ja vaadeldakse atmosfäärinähtusi, sademeid ning lumikatet.
Beta Lyrae tüüpi kaksiktähed

Beta Lyrae (β Lyr) tüüpi kaksiktähtedeks nimetatakse kaksiktähti, mille omadused sarnanevad prototüübiks oleva Lüüra beetaga. Tegu on varjutusmuutlike kaksiktähtedega – nende orbiidi tasand asub ligikaudu Maa vaatesuunal, mistõttu kaksiktähe komponendid varjutavad teineteist perioodiliselt. β Lyrae kaksiktähtede mõlemad komponendid on Päikesest suurema massiga ning paisunud hiiuks või ülihiiuks. Tähtede mõõtmetega võrreldes väikese omavahelise kauguse tõttu on gravitatsioonijõud moonutanud komponendid kerakujulisest ellipsoidaalseks ning nende vahel toimub ulatuslik täheaine ülekanne.
Viimane muutlike tähtede üldkataloog (General Catalogue of Variable Stars) sisaldab 2013. aasta seisuga 835 β Lyrae tüüpi tähte (2% kõigist muutlikest tähtedest). Võrdluses muud tüüpi kaksiktähtedega paigutuvad β Lyrae tähed Algoli tüüpi ja W UMa tüüpi kaksikute vahepeale. Esimesel juhul on komponendid teineteisest piisavalt eraldatud, nii et ulatuslikku massi ülevoolu ei toimu, teisel aga nii lähestikku, et äärmuslikematel juhtudel on tegu ühise täheaine ümbrise sees oleva kahe tähetuumaga.

Kujunemine

Kõige olulisem tähe arengut määrav tegur on selle mass: mida suurema algmassiga täht sündis, seda kiiremini kulgeb selle areng. Suurema massiga tähed põletavad kiiremini läbi oma tuumas oleva vesinikkütuse varu, misjärel vesiniku põlemine algab tähe tuumast kaugemates kihtides. Tähe väliskihid paisuvad ning tähest saab hiidtäht.

Massi ülekanne

Hiidtähe väliskihid on oma suure ulatuse tõttu tähe tuumaga gravitatsiooniliselt nõrgalt seotud, mistõttu pääseb kuum gaas kergesti minema. Üksikute tähtede korral tuleneb sellest hiidtähtedele omane tugev tähetuul, lähedaste kaksiktähtede puhul aga hakkab kaaslane hiidtähelt eralduvat gaasi endale koguma. Kaksiktähtede puhul võimendab aine ülevoolu olukord, kus hiiuks paisunud täht ulatub väljapoole oma Roche'i pinda – matemaatiliselt määratud ruumala, millest välja sattunud aine võib vabalt voolata ühelt tähelt teisele.
Vaatluste ja teoreetiliste mudelite põhjal ilmneb, et massi ülevoolu kiirus võib olla sedavõrd suur, et kõigest poole miljoni aastaga kaotab hiiuks paisunud peatäht suurema osa oma massist kaaslasele, millest saab seejärel süsteemi massiivseim täht. Sugugi mitte kogu hiiult eraldunud mass ei kogune kaaslasele, osa sellest paiskub ka tähtedevahelisse keskkonda.
System of a Down (album)

"System of a Down" on ansambli System of a Down debüütalbum, mis lasti välja 30. juunil 1998. Plaadil on 13 laulu.
Karlivka

XXI sajand

2014. aasta Ukraina kriisi ajal võtsid venemeelsed separatistid asula oma kontrolli alla.
23. mail tapsid venemeelsed jõud küla lähistel asuva tankla juures varitsusest viis pataljoni "Donbass" ukrainlasest vabatahtlikku. Pooled pataljoni sõduritest said haavata. Mässuliste teatel sai lahingus surma kaks nende võitlejat.
6. juuli hommikul toimus Karlivka ja Piskõ küla juures lahing valitsusvägede ja venemeelsete separatistide vahel, hukkus 20 mässulist.
21. juulil vabastasid valitsusväed Piskõ ja sulgesid Karlivkas asuvate mässajate varustusteed.
23. juuli öösel lahkusid piiramisrõngasse sattumise kartuses separatistid külast Donetski suunas.
Aleksandra Pahmutova

Aleksandra Pahmutova (vene keeles Александра Николаевна Пахмутова, sündinud 9. novembril 1929) on nõukogude ja vene helilooja, üle 400 laulu autor. 
Alates 1956. aastast on ta abielus luuletaja ja laulukirjutaja Nikolai Dobronravoviga.
Nakayoshi

Nakayoshi ajakirjas ilmunud mangad

Mangad on tähestikulises järjekorras. Sulgudes on autorid.
Harald Haberman

Harald Haberman (19. detsember 1904 – 16. detsember 1986) oli eesti zooloog.

Teadustöö

Harald Haberman lõpetas 1932. aastal bioloogina Tartu ülikooli, oli 1932–1939 TÜ zooloogiainstituudi assistent, 1939. aastast vanemassistent. Ta oli 1947–1977 TA Zooloogia ja Botaanika Instituudi direktor. 
Haberman tegeles 1930. aastail hüdrobioloogiaga, hiljem spetsialiseerus entomoloogiale, tegeldes peamiselt Eesti mardikafauna uurimisega. Ta huvitus ka üldbioloogiast.

Poliitiline tegevus

Haberman oli Eestimaa Kommunistliku Partei (EKP) liige alates 1939. aastast. 1940. aasta juunist augustini oli ta Johannes Varese valitsuse siseministri abi ja sisekaitseülem.
Peloponnesose vaskuss

Kirjeldus

Välimuselt sarnaneb hariliku vaskussiga, kuid täiskasvanud isendid on enamasti pikemad ja juhul, kui saba pole murdunud, on ka see suhteliselt pikem. Peloponnesose vaskussi kere on sihvakam ja pea kitsam. Ümber keskkeha on neil 30–36 soomust (rohkem kui vaskussil). Peloponnesose vaskussi selg on tavaliselt kohvipruuni värvi, kõht ja küljed tumepruunid või mustad. Kukla taga ja kaelal on külgede ja selja üleminekupiiril laineline muster. Täiskasvanutel võivad kaela keskjoonel olla 2–6-sentimeetrised tumedad triibud. Täiskasvanud isendid on kuni 50 sentimeetri pikkused.

Levik ja elukeskkond

Peloponnesose vaskuss on levinud Lõuna-Kreekas Peloponnesose poolsaarel ja Joonia mere saartel Kefalloniál, Ithakal ja Zákynthosel. Eelistab niiskeid elupaiku nagu heitlehelised metsad, okasmetsad ja jõgede kaldametsad. Neid leidub ka hekkides, taluaedades ja põldudel. Mägedes viibivad kuni 1200 meetri kõrgusel üle merepinna.

Ohustatus

Rahvusvahelise Looduskaitseliidu hinnangul on tegemist ohulähedase liigiga. Kuigi tegemist on suhteliselt kohanemisvõimeliste loomadega, ei ole nad laialt levinud ja inimesed kipuvad neid tapma. Inimeste tekitatud tulekahjud, nagu 2007. aasta Kreeka metsatulekahjud, on selle liigi esindajatele tõsiseks ohuks.
Vestfoldi vapp

Vestfoldi vapp on Norra maakonna Vestfoldi vapp.
See sümboliseerib muistse Norra kuningadünastia Ynglingite pärinemist Vestfoldist.
Vapil kujutatakse kuldset ristikulehekujulise ristmikuga krooni punasel taustal.
Vapi kujundas Hallvard Trettebærg. See kiideti heaks 30. jaanuaril 1970.
Selles artiklis on kasutatud ingliskeelset artiklit en:Coat of arms of Vestfold seisuga 19.04.2009.
Hüvesõber

Etümoloogia

Sanskritikeelne mõiste kalyāṇamitra on liitsõna, mis koosneb sõnadest kalyāṇa (ilus, hea, õilis, õige, õnnelik, suurepärane, voorus) ja mitra (sõber, kaaslane, liitlane). Mõistet "hüvesõber" ei kasutatud budismieelses sanskriti keeles, seega on tegemist budismile ainuomase mõistega.

Hüvesõprus paali kaanonis

Paali kaanonis nimetatakse parimateks hüvesõpradeks Šākjamunit ja arhateid, kuid väidetakse ka, et selleks võib olla igaüks, kes on tark ja pühendunud.

Upaḍḍhasutta

Üks kõige sagedamini tsiteeritud arutlus hüvesõprusest leidub Upaḍḍhasutta's (Sn 45:2), kus Ānanda väidab, et hüvesõprus on pool vaimsest elust(brahmacariyaṃ). Buddha lükkab Ānanda väite tagasi öeldes, et hüvesõprus on kogu vaimne elu ning kui mungal on hüvesõber, siis võib eeldada, et ta harjutab  õilsat kaheksaosalist teed.

Kalyānamittasutta

Kalyānamittasutta's (Sn, 45:63) ütleb Buddha:
 
„ Mungad, üks asi on väga kasulik õilsale kaheksaosalisele teele asumisel. Mis see on? Hüvesõprus. Kui mungal on hüvesõber, siis võib eeldada, et ta arendab ja harjutab õilsat kaheksaosalist teed. “

Mittasutta

Mittasutta's (An 6:67) ütleb Buddha, et hüvesõprus aitab mungal saavutada õiget käitumist ning ületada kirg meelelistesse naudingutesse, kujude valda ja kujudeta valda.

Halb sõprus

Hüvesõprus vastandub halvale sõprusele (pāpamittatā). Buddha ütleb, et ta ei näe mitte midagi, mis tooks nii suurt kahju kui halb sõprus ega midagi, mis tooks nii palju head kui hea sõprus.

Hüvesõprus Aṣṭasāhasrikā Prajñāpāramitā Sūtra's

Aṣṭasāhasrikā Prajñāpāramitā Sūtra (sanskriti k. "kaheksatuhanderealine ületava mõistmise suutra") on teadaolevalt vanim mahajaana suutra. Suutras on hüvesõprade hulka loetud peale buddhade ja tagasilangematute bodhisattvate ka "ületav mõistmine" ning samuti ülejäänud kuuest ületavast toimingust, samuti ületavat mõistmist õpetavad suutrad, kuna ka nemad on dharma allikad, just nagu inimestest hüvesõbradki.

Märkused

Paali keeles :"Ekadhammo, bhikkhave, bahūpakāro ariyassa aṭṭhaṅgikassa maggassa uppādāya. Katamo ekadhammo? Yadidaṃ—kalyāṇamittatā. Kalyāṇamittassetaṃ, bhikkhave, bhikkhuno pāṭikaṅkhaṃ—ariyaṃ aṭṭhaṅgikaṃ maggaṃ bhāvessati, ariyaṃ aṭṭhaṅgikaṃ maggaṃ bahulīkarissati"
 An 1:94–95
 Dīgha-Nikāya iii.190
Oregon

Loodus

Oregonis asub USA sügavaim järv Crater Lake.
Kõrgeim mägi on Mount Hood (3429 m).

Rahvastik

2012. aastal elas Oregonis 3 899 353 inimest.

Haridus ja teadus

Oregoni Ülikool asub Eugene'is.
Martin-Luther-Universität Halle-Wittenberg

Halle-Wittenbergi Martin Lutheri Ülikool (saksa keeles Martin-Luther-Universität Halle-Wittenberg, lühendatult MLU) on Saksamaal Halles ja Wittenbergis asuv avalik-õiguslik ülikool. 
Ülikool asutati 1817, kui ühinesid Wittenbergi ülikool (asutatud 1502) ja Halle ülikool (asutatud 1694).
Propaganda (raamat)

"Propaganda" on Edward L. Bernaysi 1928. aastal Routledge'i väljaandel ilmunud raamat, mis uurib avaliku kommunikatsiooni tehnikaid.
Raamatus on uuritud massidega manipuleerimise psühholoogiat ning võimalust kasutada sümboolset tegevust ja propagandat poliitika mõjutamiseks, sotsiaalsete muutuste esilekutsumiseks ning soolise ja rassilise võrdõiguslikkuse edendamiseks.
Bernaysi ideid mõjutas oluliselt Walter Lippmani 1927. aasta raamat "The Phantom Public".
Meediaajaloolased nimetavad Bernaysi avalikkussuhete isaks.
Puiatu põhikool

Puiatu põhikool oli põhikool Viljandi maakonnas Pärsti vallas Puiatu külas.
Kool asutati 1789 Puiatu algkoolina. 1991 nimetati kool ümber Puiatu põhikooliks. 1999 nimetati kool ümber Puiatu lasteaed-algkooliks.
Salman Khan

Salman Khan (sündinud 27. detsember 1965) on India filminäitleja.
Newtontoppen

Newtontoppen on Teravmägede kõrgeim mägi. Mägi sai nime Isaac Newtoni järgi.
Newtontoppen asub Lääne-Teravmägede saare idaosas Ny-Frieslandis. Mäe geograafilised koordinaadid on 79° 0′ N, 17° 30′ E.
Mäe kõrgus on 1713 meetrit. Varem oli nii Newtontoppeni kui ka Perriertoppeni kõrguseks mõõdetud 1717 meetrit, kuid 1996. aastal sooritatud uue mõõtmise tulemusel tunnistati Newtontoppen Perriertoppenist ühe meetri võrra kõrgemaks.
Esimesena vallutas Newtontoppeni tipu rootslane Helge Backlund 1900. aastal. Tänapäeval ronitakse mäe otsa harva, sest see on inimasustusest kaugel ning seal valitseb karm kliima.
Riigiprokuratuur

Riigiprokuratuur on Eesti Prokuratuuri põhiüksus, mida juhib riigi peaprokurör. Riigiprokuratuurile alluvad neli ringkonnaprokuratuuri. Riigiprokuratuuri tööpiirkond hõlmab kogu Eestit.
Alternatiivkütus

Alternatiivkütus (inglise alternative fuel) on naftasaadusi asendav kütus. Alternatiivkütuseks loetakse teiste seas metanooli, etanooli ja vedelat maagaasi.
Eustratius (Zorja)

Eustratius (ukraina keeles Євстратій; kodanikunimega Іван Зоря Ivan  Zorja; sündinud 1977 Tšerkassõs) on Ukraina Õigeusu Kiriku Tšernigivi ja Nižõni ülempiiskop (ukraina keeles Архієпископ Чернігівський і Ніжинський).

Teenistus vaimulikuna

2019. aasta veebruari alguses sai temast UÕK Püha Sinodi mittealaline liige. UÕK eestseisja Epifanius nimetas ta 6. märtsil 2019 enda kui kiriku välissuhete osakonna juhi üheks asetäitjaks.
Vanguard TV3

Vanguard TV3 oli Ameerika Ühendriikide satelliit, mis pidi olema riigi esimene satelliit Maa orbiidil.
6. detsembril 1957 toimus satelliiti kandva kanderaketi start, aga kõigest paar sekundit ja 1,2 meetrit pärast starti kaotas rakett võimsuse ja kukkus stardiplatvormile tagasi. Satelliit elas kanderaketi plahvatuse üle, aga sai siiski nii rängalt kannatada, et seda ei saanud enam orbiidile saata. Tänapäeval asub satelliit Washingtoni muuseumis.
USA ajalehed pilkasid uudist pealkirjastades ebaedu ja kasutasid pealkirjades nimesid "Flopnik", "Kaputnik", "Oopsnik" ja "Stayputnik", mis oli vihje Nõukogude Liidu edukale Sputnikule.
Andres Käärik

Andres Lembit Käärik (27. jaanuar 1954 Stockholm – 20. oktoober 2007 Stockholm) oli eesti rahvusest Rootsi poliitik ja eesti aktivist Rootsis.
Ta lõpetas Stockholmi Kuningliku Tehnikaülikooli (rootsi keeles Kungliga Tekniska högskolan). Ta oli EÜS Põhjala liige.
Pärast kõrgkooli lõpetamist töötas ta ajakirjanikuna päevalehes Upsala Nya Tidning. Seejärel töötas ta Suur-Stockholmi omavalitsuses ja Stockholmi lääni omavalitsuses; ta on olnud tervishoiunõunik.
Ta oli Liberaalse Rahvapartei liige, Stockholmi Eesti Kooli juhatuse esimees. Ta astus pidevalt välja Balti riikide vabaduse eest kongressidel ja demonstratsioonidel ning osales resolutsioonide koostamisel. Aastatel 1990–1992 osales ta Eesti Komitee töös.
Andres Käärik suri 20. oktoobril 2007 Stockholmis ja ta on maetud Stockholmi Metsakalmistule.

Isiklikku

Tema abikaasa oli ajakirjanik Katrin Käärik, isa Kaljo Käärik oli tehnikateadlane, ema Aino Käärik (neiuna Mathiesen) on botaanik ja metsateadlane, vanaisa Andres Mathiesen oli metsateadlane.
Are vald (1939)

Are vald oli vald Pärnumaal aastail 1939–1950.
Vallavanem Jaan Juuriksoo valiti 23. mail 1940 Pärnu maavolinikuks.
Vald kuulus Riigivolikogu 36. valimisringkonda, kust valiti Viktor Päts.

Väljavõte Vabariigi Presidendi otsusest nr. 88 – 7. oktoobrist 1938 (RT 1938, 87, 776)

2. Are vald – maa-alaga, mis moodustub: a) senise Are valla maa-alast; b) senise Suigu valla maa-alast; c) senise Tori valla Uru, Murru ja Sauga külade maa-aladest; d) senise Viluvere valla end. Tootsi mõisa maa-alast; e) senise Enge valla Pööravere asunduse, Sõmerlaane talude ning seniste Suigu ja Are valdade vahel asuvate heinamaatükkide maa-aladest; f) senise Halinga valla Miku talu maa-alast.

Külanõukogude moodustamine ja valla likvideerimine

1945 augustis moodustati Are vallas Are külanõukogu keskusega Eavere külas ja Suigu külanõukogu keskusega Suigu külas. 1950. aastal Are vald likvideeriti ja selle alad arvati Pärnu-Jaagupi rajooni koosseisu.
Ronnie Radke

Ronald Joseph Radke (sündinud 15. detsembril 1983) oli Las Vegase post-hardcore bändi Escape the Fate laulja ja laulude kirjutaja kuni jaanuarini 2008. Ronnie mängis seal bändis ka klahvpille. Ta salvestas koos teiste bändi liikmetega EP There's No Sympathy for the Dead ja ühe albumis Dying Is Your Latest Fashion, mõlemad anti valja aastal 2006. Vanemates lauludes, nagu "The Structure Falls", mängis ta klahvpille ja kitarri. Praegu on ta asutaja ja laulja bändis Falling In Reverse.

Kriminaalsüüdistused

15. jaanuaril 2008 mõisteti Radke neljaks aastaks katseajale pärast süüdimõistmist katseaja rikkumises. Restitutsiooniks pidi maksma $92 000. Juunis 2008 arreteeriti ta väljaspool tema Las Vegase kodu, mis oli vastuolus tema katseajale. 12. detsembril 2010 vabanes ta vanglast
Christofor Vink

Isiklikku

Tema tütar oli balletitantsija ja tantsupedagoog Liia Leetmaa.
Korallrahu

Korallrahu ehk korallriff on korallide hermatüüpiliste (riffe moodustavate) ainuõõssete toeste lubjarikastest lademetest moodustunud suur, ümbrust füüsikaliselt ja ökoloogiliselt oluliselt mõjutav pinnavorm (kari) tavaliselt sooja ja madala mere põhjas (võib ulatuda osaliselt ka merepinnale).
Korallrahud on suurimad organismide loodud struktuurid Maal. Neid loovad põhiliselt kivikoralliliste (Scleractinia) seltsi kuuluvad korallid. Oma panuse annavad ka tuhaturvad (Millepora) ning troopilis-indopatsiifilises regioonis Heliopora coerulea. Kivikorallilised elavad nii süvameres kui ka madalas vees kuni veepinnani välja. Nad rajavad rifid paljude sajandite jooksul oma lubitoestest.
Korallrahude kogupindala on 600 000 km². Maldiivide juures ulatuvad korallrahud kuni 2200 m kõrgusele merepinnast.
Maailma suurim korallrahu – Suur Vallrahu – asub Austraalia kirde- ja idaranniku lähedal madalas vees. Selle pindala on 349 000 km².
Korallrahude ümbruse ökosüsteem on erakordselt liigirikas. Korallrahude veealune elustik on värvikirev. Leidub väga erinevaid elusolendeid, näiteks vetikaid, meriliiliaid, usse, limuseid, käsni, okasnahkseid, vähilisi, kirjusid kalu, mureene ja haisid. Korallrahud on ka pelaagiliste kalade lastetuba.
Korallsaar tekib veetaseme pikaajaliste muutuste tagajärjel. Et korallrahu võib kasvada kuni veepinnani, moodustub pärast hilisemat veetaseme langust või maapinna tõusu saar või saarte rühm, sageli atollina. Veest välja ulatuv osa kattub mulla tekkides taimestikuga. Ajapikku kattuvad korallsaared maismaataimestikuga.
Korallrahusid kahjustavad turism, kalandus, suveniirikaubandus, merereostus, mudaga üleujutamine ning kliimamuutused.

Tüübid

Korallrahud jagunevad troopilisteks korallrahudeks ja süvaveerahudeks.

Troopilised korallrahud

Riffe moodustavad korallid troopilistest korallrahudest saavad elada ainult juhul, kui veetemperatuur on väga harva alla 20 °C. Sellepärast moodustuvad troopilised korallrahud ainult piirkonnas, mis jääb põhjalaiuse 30° ja lõunalaiuse 30° vahel.
Anjou saared

Anjou saared (on kasutatud nimekuju Anžu saared) on saared Põhja-Jäämeres, osa Uus-Siberi saartest. Pindala 29 000 ruutkilomeetrit. Suuremad saared on Kotelnõi saar ja sellega madala, sageli mere poolt üle ujutatava Bunge maa kaudu ühenduses olev Faddejevi saar, Uus-Siberi saar ja Belkovski saar.
Saared on madalad, kõrgus kuni 374 meetrit. Jääliustikke saartel pole. Kuuluvad Venemaale, administratiivjaotuses Sahha Vabariigi (Jakuutia) Buluni ulussi.
Ginza

Ginza (manda keeles 'aare') on mandade tähtsaim tekstikogu (pühakiri). Ginza jaguneb kaheks peaosaks. Parempoolne Ginza koosneb 18 väga erineva teemaga proosatekstist. Vasakpoolne Ginza sisaldab mandalaste surmarituaaliga seotud laule (e luuletekste).
Stoliczkia

Levila

Nad elavad valdavalt Kalimantanil ja Indias.
Sõprus (Põlva rajooni kolhoos)

Kolhoos "Sõprus"(Sõpruse kolhoos) oli kolhoos Põlva rajoonis Mooste külanõukogus. Kolhoosi keskus asus Kauksi külas.
Sõpruse kolhoos moodustus 1968. aastal kui liitusid kolhoos "Ühendus" ja M.Gorki nimeline kolhoos.
Kolhoosi pindala 1989. aasta seisuga oli ligi 4900 ha, sellest üle 2700 ha haritavat maad ja üle 1500 ha metsamaad. 1976. aasta seisuga oli kolhoosil ca 320 töötajat.
Kolhoosil oli suurt valget tõugu sigade tõufarm. Tegeleti ka kartuli- ja teraviljakasvatusega.
Kolhoosi esimees aastatel 1986–1993 oli Evald Laar. Kolhoos likvideeriti 1993. aasta märtsis.
Lui Pikkov

Elulugu

Lui Pikkov on talupidaja poeg ja Otto Pikkovi vend.
Lõpetas 1954 Rapla Keskkooli, 1959 Tallinna Polütehnilise Instituudi (TPI), 1964 aspirantuuri samas keemiatööstuse protsesside ja aparaatide alal, tehnikakandidaat (1966, TPI), väitekiri "Destillatsioon Ventuuri aparaadiga". Täiendanud end 1971 Moskva D. I. Mendelejevi nimelises Tehnoloogiainstituudis ja 1992 Lappeenranta Tehnikaülikoolis. Oli 1966–71 TPI keemiatööstuse protsesside ja aparaatide kateedri vanemõpetaja, 1971–2003 dotsent. Loengukursused: tehnoloogiliste protsesside matemaatiline modelleerimine, ökoloogia ja keskkonnakaitse alused.

Teadustöö

Uurimisvaldkond: keemilise tehnoloogia teoreetilised alused, kitsamalt massiülekanne mitmefaasilistes süsteemides, keskkonnakaitse tehnoloogia. 75 teadustrükist, 6 autoritunnistust.
Kelli Uustani

Kelli Uustani (sündinud 9. märtsil 1976) on eesti laulja ja helilooja. 
1995. aastal lõpetas ta Georg Otsa nimelise Tallinna Muusikakooli, 2000 Eesti Muusikaakadeemia ja 2003 Londoni Kuningliku Muusikaakadeemia muusikateatri erialal.
Uustani on muusikaliartistina mänginud mitmeid värvikaid rolle: Eponine ("Hüljatud"), Charlotte ("Oliver!"), Aldonza ("Mees La Manchast"), ta on paljudes muusikalides osalenud ka koorilauljana. Sooloartistina on ta avaldanud ühe muusikaalbumi.
Sõbrad

Külalisrollid

Kümneaastase eetrisoleku ajal täitsid "Sõprades" külalisrolle paljud tollased ja tulevased filmitähed. Nende hulgas oli näiteks Brad Pitt, George Clooney, Danny DeVito, David Arquette, Brooke Shields, Julia Roberts, Bruce Willis, Gary Oldman, Sean Penn, Jean-Claude Van Damme ja Alec Baldwin. Tuntud näitlejaid nägi ka seriaali peategelase perekonnaliikmete rollis. Racheli õdede rollis olid Reese Witherspoon ja Christina Applegate, Phoebe venda mängis Giovanni Ribisi ja Chandleri vanemate osatäitjad olid Morgan Fairchild ja Kathleen Turner.
Kukul külas

"Kukul külas" on Kuku raadio saatesari. Esimene saade jõudis eetrisse 1993. aasta 17. jaanuaril Hardo Aasmäega. Portreesaate loojaks on Erki Berends. 1993–2018 on saates kokku käinud 1301 külalist (2019. a juuni seisuga).

Saatekülalised

Allpool külaliste ja saadete kronoloogiline nimekiri. Vaata ka Kukul külas tähestikuline nimekiri.
Dendromeeter

Dendromeeter on mõõtevahend, millega mõõdetakse puistu rinnaspindala ja puude kõrgust.
Pseudorühmoid

Pseudorühmoid ehk osaline rühmoid on algebraline struktuur, mis koosneb hulgast ja sellel defineeritud osalisest binaarsest algebralisest tehtest.
See on üldistus rühmoidi mõistest; erinevus on ainult selles, et rühmoidi puhul ei tohi tehe olla osaline, pseudorühmoidi puhul aga tohib.
Nagu ka rühmoidi puhul, peab tehe olema kinnine. Midagi muud ei nõuta.
Mittekinnise binaarse tehtega hulga saab muuta pseudorühmaks, kui defineerida tehe ainult nendel alushulga järjestatud paaride jaoks, mille puhul tulem kuulub alushulka.
Kui tehe on assotsiatiivne, kommutatiivne jne, siis pseudorühmoidi nimetatakse assotsiatiivseks, kommutatiivseks jne.
Ross Barkley

Ross Barkley (sündinud 5. märtsil 1993 Liverpoolis) on Inglismaa jalgpallur, kes mängib ründava poolkaitsjana Premier League'i klubis Chelsea ja Inglismaa jalgpallikoondises.
Ta alustas klubikarjääri Evertonis, mille noorteakadeemiaga liitus ta 2005. aastal. Klubi põhimeeskonnas debüteeris ta hooajal 2011–12. Osa hooajast 2012–13 veetis ta laenul esiliiga klubides Sheffield Wednesday ja Leeds United. Hooaja 2013–14 esimeses mängus Norwich City vastu lõi ta oma esimese värava Inglismaa kõrgliigas. Samal hooajal kindlustas ta koha Evertoni põhimeeskonnas. 2014. aasta juulis sõlmis ta Evertoniga uue pikaajalise lepingu.
2018. aasta jaanuaris liitus ta 15 miljoni naelsterlingi eest Chelseaga, kellega sõlmis viie ja poole aasta pikkuse lepingu. Hooajal 2018–19 võitis ta klubiga UEFA Euroopa Liiga.
2010. aastal tuli Barkley Inglismaa kuni 17-aastaste koondisega omavanuseliste Euroopa meistriks. Debüüdi Inglismaa jalgpallikoondises tegi ta 2013. aasta septembris MM-i valikmängus Moldova vastu. Koondisekarjääri esimese värava lõi ta 5. septembril 2015 EM-i valikmängus San Marino vastu. Ta on kuulunud Inglismaa koondisse 2014. aasta maailmameistrivõistlustel ja 2016. aasta Euroopa meistrivõistlustel.
Matti Laan

Matti Laan (sündinud 30. juulil 1944) on eesti füüsik. 
Ta on Tartu Ülikooli Füüsika Instituudi dotsent ja gaaslahenduslabori juhataja.
Kiiri Tamm

Kiiri Tamm (sündinud 7. jaanuaril 1962 Tallinnas) on eesti näitleja.
Ta lõpetas aastal 1980 Kingissepa 1. Keskkooli ja aastal 1984 Tallinna Riikliku Konservatooriumi lavakunstikateedri.
Ta töötas aastatel 1984–1994 näitlejana Rakvere Teatris, aastatel 1994–2005 töötas ta näitlejana teatris Ugala. Ta on mänginud filmides "Eesti ballaadid" (1989, Eesti Telefilm) ja "See kadunud tee" (1990, Tallinnfilm).

Isiklikku

Tema elukaaslane on Arvi Mägi.
Clive Swift

Clive Swift (9. veebruar 1936 Liverpool – 1. veebruar 2019) oli Inglismaa näitleja.
Teda tuntakse eeskätt Hyacinth Bucketi abikaasa Richard Bucketina komöödiasarjas "Rahu, ainult rahu!". Lisaks on ta mänginud telesarjas "Doctor Who".
Swift oli 1965–1975 abielus romaanikirjanik Margaret Drabble'iga.